אלן וסט

אלן ברנרד וסט (באנגלית: Allen Bernard West, נולד ב-7 בפברואר 1961) הוא פוליטיקאי אמריקאי, לשעבר יושב ראש המפלגה הרפובליקנית במדינת טקסס. בעבר פרשן פוליטי שמרן ברשת הטלוויזיה האמריקאית פוקס ניוז. בעבר כיהן כחבר בית הנבחרים של ארצות הברית מטעם פלורידה (2011–2013) ולוטננט קולונל (בדימוס) בצבא ארצות הברית. היה אחד הנציגים האמריקאים-אפריקאים הבודדים של המפלגה הרפובליקנית באחד משני בתי הקונגרס האמריקאי. וסט נולד ב-1961 באטלנטה שבג'ורג'יה, בנם השני של הרמן וסט (1920–1986) ואליזבת (לבית תומאס) (1931–1994). האב שירת בצבא ארצות הברית במלחמת העולם השנייה, האם הייתה עובדת אזרחית בחיל הנחתים של ארצות הברית, אחיו הבכור שירת במרינס במלחמת וייטנאם וגם סבו של וסט היה בשעתו בצבא האמריקאי. סיים בית ספר תיכון באטלנטה, למד מדע המדינה באוניברסיטת טנסי, שם סיים ב-1983 תואר ראשון ואז התגייס לצבא ארצות הברית. בתקופת שירותו בצבא למד וסיים תואר שני במדע המדינה באוניברסיטת המדינה של קנזס ובמקביל גם תואר שני נוסף בקולג' של הצבא. ב-1989 נישא לאנג'לה (לבית גרהם), דוקטור לכלכלה וחינוך ונולדו להם שתי בנות. שירת בצבא ארצות הברית 21 שנים (1983–2004), רוב הזמן התקדם בדרגות הקצונה בתותחנים, אף כי קיבל במהלך השירות גם כנפי צניחה. לחם הן במלחמת המפרץ (1991) והן במלחמת עיראק (2003) והשתחרר מהצבא בדרגת לוטננט קולונל, ב-2004. במהלך תקופת שירותו בצבא קיבל מספר רב של עיטורי אומץ ושירות מצוין, לרבות כוכב הארד. שימש במשך כשנתיים יועץ אזרחי לצבא אפגניסטן במלחמתו בטליבאן בקנדהר. ב-2008, עם חזרתו לארצות הברית הצטרף וסט למפלגה הרפובליקנית ורץ לראשונה כמועמד מטעמה בבחירות של אותה שנה לקונגרס. וסט הפסיד בבחירות אלה למועמד הדמוקרטי המכהן, רון קליין, אך שנתיים מאוחר יותר הצליח לנצחו ולרשת את מקומו כאחד מנציגי פלורידה בבית הנבחרים. הוא היה בכך לנציג הרפובליקני האפרו-אמריקני הראשון של פלורידה בקונגרס מזה 135 שנים. כיהן בבית הנבחרים האמריקאי במשך שנתיים בלבד. בבחירות 2012, במירוץ שתואר כיקר ביותר לבית הנבחרים האמריקאי מאז ומעולם, הצליח פטריק מרפי הדמוקרטי לנצח אותו בהפרש של כחצי אחוז בלבד ולרשת את מקומו. החל ממאי 2013 וסט משמש כפרשן פוליטי ברשת הטלוויזיה האמריקאית השמרנית פוקס ניוז והחל מינואר 2015 הוא גם המנכ"ל של מכון המחקר השמרני "National Center for Policy Analysis"‏ (NCPA), שמושבו בטקסס. ביולי 2020 החל בתפקידו כיו"ר המפלגה הרפובליקנית במדינת טקסס, אותו מילר במשך שנה עד ליולי 2021. וסט דוגל במדיניות חוץ ניצית והגדלת כוחה הצבאי של ארצות הברית וטוען שהתרבות המערבית מתגוננת כיום כנגד איומי האסלאם. הוא מגלה יחס אוהד מאוד כלפי ישראל וסמוך לתחילת כהונתו בקונגרס הצטרף לחברת הקונגרס הרפובליקנית מפלורידה אליאנה רוס-לאטינן בהתנגדות למתן אישור להנפת הדגל הפלסטיני בוושינגטון. באמצע 2011 שלח מכתב פומבי לנשיא ברק אובמה ובו בקשה לשחרר את המרגל הישראלי ג'ונתן פולרד, ובאוגוסט 2015 הביע את התנגדותו התקיפה להסכם המעצמות על תוכנית הגרעין האיראנית. West, Allen, with Michele Hickford, Guardian of the Republic: An American Ronin's Journey to Faith, Family, and Freedom. Crown Forum, 2014 מדיה וקבצים בנושא אלן וסט בוויקישיתוף אתר האינטרנט הרשמי של אלן וסט אלן וסט, ברשת החברתית פייסבוק אלן וסט, ברשת החברתית אקס (טוויטר) אלן וסט, ברשת החברתית אינסטגרם אלן וסט, סרטונים בערוץ היוטיוב ביוגרפיה קצרה של חברי הקונגרס על אלן וסט, פברואר 2011, וושינגטון פוסט Allen West's Rise From the Florida Fever Swamps, טים מרפי, 2012, באתר MOTHER JONES אלן וסט, באתר המדריך הביוגרפי של הקונגרס של ארצות הברית (באנגלית) שורשי משפחת וסט